આમ, જ્યારે અમદાવાદ અને વડોદરામાં સ્વતંત્ર ભારત પછી તરત જ નૃત્યનો વિસ્તાર થવા લાગ્યો, તેની સમાંતરે રાજકોટમાં સૌરાષ્ટ્ર યુનિવર્સિટીમાં અમુભાઈ દોશી, ભાવનગરમાં શ્રી ધરમશીભાઈ શાહ અને સુરતમાં ધીરુભાઈ જરીવાલા પણ શાસ્ત્રીય નૃત્યના ક્ષેત્રમાં પોતાનું યોગદાન આપવા લાગ્યા. ઈ. સ. ૧૯૬૦માં મહાગુજરાત જુદું પડ્યું ત્યારે ગુજરાત સરકારનો પ્રથમ શાસ્ત્રીય નૃત્યનો જાહેર કાર્યક્રમ ગુજરાત કોલેજના મેદાનમાં થયો અને પ્રોત્સાહન સ્વરૂપે નૃત્યકારોને ચંદ્રકો પણ એનાયત થયા.